ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS)

2001/0046 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS)

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (έγγραφο COM(2001)83 τελικό - 2001/0046COD): // 14.2.2001

Ημερομηνία γνωμοδότησης της Οικονομικής και Κοινωνικής Επιτροπής

Ημερομηνία γνωμοδότησης της Επιτροπής των Περιφερειών // 11.7.2001

15.11.2001

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση // 24.10.2001

Ημερομηνία έγκρισης της κοινής θέσης // 9.12.2002

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Οι περιφερειακές στατιστικές αποτελούν τον ακρογωνιαίο λίθο του ευρωπαϊκού στατιστικού συστήματος. χρησιμοποιούνται για διάφορους σκοπούς και από μεγάλο αριθμό χρηστών. Τα περιφερειακά δεδομένα των κρατών μελών της ΕΕ χρησιμοποιούνται, μεταξύ άλλων, για την κατανομή των πόρων των διαρθρωτικών ταμείων με ορθολογικό και συνεκτικό τρόπο. Ως εκ τούτου, οι περιφερειακές στατιστικές αποτελούν την αντικειμενική στατιστική βάση για σημαντικές πολιτικές αποφάσεις.

Όλες οι περιφερειακές στατιστικές πρέπει να βασίζονται σε μια γεωγραφική διαίρεση του εξεταζόμενου εδάφους. Η Eurostat, σε συνεργασία με άλλα τμήματα της Επιτροπής, δημιούργησε την ονοματολογία των εδαφικών στατιστικών μονάδων (NUTS) στις αρχές της δεκαετίας του 1970 ως ένα ενιαίο και συνεκτικό σύστημα διαίρεσης του εδάφους της Ευρωπαϊκής Ένωσης για την παραγωγή περιφερειακών στατιστικών της Κοινότητας.

Αυτή η ονοματολογία NUTS έχει αποκτήσει ιδιαίτερη σημασία τα τελευταία χρόνια ως βάση για εναρμονισμένα και, επομένως, συγκρίσιμα περιφερειακά στοιχεία. Η NUTS χρησιμοποιείται ως αναφορά για τη συλλογή, ανάπτυξη, εναρμόνιση και διάδοση κοινοτικών περιφερειακών στατιστικών.

Κατά συνέπεια, η Επιτροπή κρίνει σκόπιμο να παράσχει μια πιο σταθερή νομική βάση για την ονοματολογία που αποτελεί τη βάση των περιφερειακών στατιστικών δεικτών.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις σχετικά με την κοινή θέση

Η μεγάλη πλειονότητα των τροποποιήσεων που επιφέρει η κοινή θέση είναι αποσαφηνίσεις τεχνικού χαρακτήρα και βελτιώσεις στην ιδιαιτερότητα του κειμένου. Συνεπώς, δεν συνιστούν ιδιαίτερο πρόβλημα για την Επιτροπή.

3.2 Τύχη των τροπολογιών που πρότεινε το Ευρωπαϊκό Κοινοβούλιο σε πρώτη ανάγνωση

Και οι 11 τροπολογίες που πρότεινε το Ευρωπαϊκό Κοινοβούλιο έγιναν δεκτές από την Επιτροπή και, ως εκ τούτου, συμπεριελήφθησαν από το Συμβούλιο στο κείμενο της κοινής θέσης.

3.3 Νέες διατάξεις που εισήγαγε το Συμβούλιο και η θέση της Επιτροπής

Όπως αναφέρεται ανωτέρω, οι επιπρόσθετες τροπολογίες που επέφερε το Συμβούλιο συνιστούν σε μεγάλο βαθμό αποσαφηνίσεις τεχνικού χαρακτήρα. Για την Επιτροπή, ιδιαίτερης σημασίας ήταν τα εξής:

α) Η τροποποίηση ορισμένων τεχνικών αποφάσεων εφαρμογής σε διαδικασία επιτροπολογίας.

β) Η ενσωμάτωση έκθεσης σχετικά με την πιθανή εφαρμογή πιο αναλυτικών επιπέδων ονοματολογίας (πρόταση του Κοινοβουλίου)

γ) Μια ελαφρώς μεγαλύτερη ευελιξία στους όρους σύμφωνα με τους οποίους τα κράτη μέλη δύνανται να ζητήσουν κάποια τροποποίηση της ονοματολογίας NUTS.

4. ΔΗΛΩΣΗ ΤΗΣ ΕΠΙΤΡΟΠΗΣ

Ωστόσο εκδηλώθηκαν σοβαρές ανησυχίες εκ μέρους του Συμβουλίου σχετικά με τις πιθανές συνέπειες της άσκησης του νομίμου δικαιώματος της Επιτροπής περί πρωτοβουλίας για εθνικές περιφερειακές δομές. Προκειμένου να διαβεβαιωθεί, εν προκειμένω, το Συμβούλιο για τις προθέσεις της Επιτροπής, συμπεριελήφθη στα πρακτικά του Συμβουλίου η ακόλουθη δήλωση:

" Δήλωση της Επιτροπής σχετικά με το άρθρο 5

Σχετικά με τις τροποποιήσεις στην ονοματολογία NUTS που αναφέρονται στο άρθρο 5, η Επιτροπή δεσμεύεται να δώσει ιδιαίτερη προσοχή στις απόψεις των άμεσα ενδιαφερόμενων κρατών μελών."

5. ΣΥΜΠΕΡΑΣΜΑ

Η Επιτροπή μπορεί να αποδεχθεί την κοινή θέση που εγκρίθηκε ομοφώνως.